Perbandaran Stonycreek mendapat perhatian dunia pada 11 September 2001, apabila Penerbangan 93 United Airlines terhempas di situ lalu mengorbankan semua penumpangnya. Penerbangan 93 merupakan salah satu daripada empat buah kapal terbang yang dirampas pada hari itu dalam serangan pengganas al-Qaeda terhadap Amerika Syarikat. Adalah dipercayai bahawa perampas Penerbangan 93 hendak menggunakan pesawat itu untuk memusnahkan bangunan Kapitol Amerika Syarikat atau Rumah Putih di Washington, D.C. Ramai orang percaya bahawa hempasan ini merupakan kesan pergelutan antara penumpang dan perampas demi kawalan pesawat, setelah para penumpang menduga tujuan kapal terbang dirampas melalui perbualan telefon bimbit dengan sanak-saudara. Tempat hempasan bakal dijadikan sebuah tugu peringatan.